Константин Балмонт
По-внимателни бъдете

Превод от руски: Андрей Андреев, 1993

chitanka.info

По-внимателни бъдете с идолите развенчани,

твърде дълго сте се молили и сте давали обет.

Развенчаното величие с горди клепки ще остане

и пророкът-съчинител винаги ще е поет.

С падналите благороден благородният ще бъде,

слабият е бил надменен и дивакът е жесток.

Посред виковете бойни остани спокоен, мъдър,

и тогава ще ти кажа, че си цар, мъдрец и бог.

Слънчеви деца, недейте да забравяте за брата,

аз обичам вашто утро, блянът ви и храбростта,

че над всички се надвесват залезът и тъмнината,

а в началото и края всички сме като цветя.

Разцъфтете, прецъфтете, многоцветно, пълновластно,

и помнете, младо слънце докато над вас кръжи,

и смъртта, като живота, е чудесна и прекрасна,

и че царствено величие над гробовете лежи.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.